《立秋社集赋得木叶动秋声留别诸君》
明代·邓云霄

寺古册更幽，爽气金天接。新凉入高树，萧瑟吟风叶。

轻随清磬度，微带寒蝉咽。听之伤客心，骨冷魂先詟。

日月如车轮，徂年催急节。孤臣不遇主，何异长门妾。

团扇自光辉，秋风难再热。徘徊别知友，转觉临歧怯。

执手肠九回，离琴曲三叠。折赠欲搴兰，江波眇难涉。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。